ועדת הפנים ואיכות הסביבה, כנסת 18, פרוטוקול מספר 51, 2009-07-21 15:00

דוד אזולאי: רבותי, צהרים טובים לכולם.

דוד אזולאי: אני פותח את ישיבת ועדת הפנים והגנת הסביבה.

דוד אזולאי: על סדר היום: פרויקט הביוב במודיעין עילית.

דוד אזולאי: קיבלנו פניות בנושא פרויקט הביוב במודיעין עילית, שאין לו פתרון קצה.

דוד אזולאי: בגלל הבעיה שעלולה להיווצר כתוצאה מכך שלא יהיה מענה לנושא הזה, ועלול להיגרם איזשהו נזק סביבתי, ונזק לתושבי המקום והסביבה, החלטתי לקיים את הדיון הזה כמה שיותר מהר.

דוד אזולאי: אני אבקש מראש המועצה המקומית להציג את הנושא בפני החברים.

דוד אזולאי: אדוני, הרב גוטרמן, בבקשה.

יעקב גוטרמן: ברשות היושב-ראש חבר הכנסת הרב אזולאי, אני מתנצל על זה שהנושא של ביוב מודיעין עילית היה צריך להגיע לכאן, ולהטריח את חברי ועדת הפנים של הכנסת, ולהטריח את כל הנוגעים בדבר לבוא לפה.

יעקב גוטרמן: אני ממש מתנצל.

יעקב גוטרמן: אבל, אנחנו ישוב שקיים למעלה מ-13 שנים, עם קצב גידול של 13% שנתי, עם למעלה מ-45 אלף תושבים, ומה שקורה הוא לא יכול להיות.

יעקב גוטרמן: זה לא ישוב שנבנה על ידי משרד השיכון כך שהפתרונות הוצאו לפועל על ידי המדינה.

יעקב גוטרמן: אחרי שהיישוב הוקם וכשלא היה פתרון לביוב של היישוב, נמצא פתרון של מתקני שפכים קומפקטים.

דוד אזולאי: האם נציגי של מי מודיעין נמצאים כאן?

קריאה: לא.

דוד אזולאי: האם הם לא הגיעו?

קריאה: לא הוזמנו.

יפה שפירא: בסדר, אבל הם ידעו על הישיבה.

דוד אזולאי: לא ידענו.

דוד אזולאי: אבל, הודענו להם קצת יותר מאוחר.

קריאה: עד אתמול בערב הם לא ידעו לפחות.

יפה שפירא: הם ידעו.

יפה שפירא: הם דיברו איתנו.

דוד אזולאי: דיברו עם מנהלת הוועדה, והיא אמרה להם ש- - -

יפה שפירא: עם המזכירה הם דיברו.

יעקב גוטרמן: איתי גם דיברו.

יעקב גוטרמן: אם כן, מודיעין עילית היא עיר מתפתחת מעבר לקו הירוק, וכפי שציינתי זה נעשה ביוזמה פרטית.

יעקב גוטרמן: כשבנו את העיר לא נלקח בחשבון הפתרון לשפכים שלה.

יעקב גוטרמן: כשנכנסתי לתפקידי לפני תשע שנים, הדבר הראשון שעמד לפתחי הוא לתת פתרון לבעיית הביוב.

יעקב גוטרמן: היו מתקנים קומפקטיים לא תקינים גם אז, כבר לפני תשע שנים.

יעקב גוטרמן: קצב הגידול בכלל לא התאים לאותם מתקנים.

יעקב גוטרמן: הובלנו החלטת ממשלה, יחד עם אגף תקציבים בזמנו, עם מינהלת הביוב, להביא לפתרון של מודיעין עילית לכיוון מט"ש איילון, והקצו לכך 90 מיליון שקל כאשר 50% במענק, ו-50% בהלוואות במסגרת הטיפול הנקודתי.

יעקב גוטרמן: ברוך השם עברנו את כל המשוכה של התכנון והביצוע, ולאשר את זה בחמש רשויות התכנון.

יעקב גוטרמן: הכול עבר ברוך השם בשלום.

יעקב גוטרמן: כשהכול היה כבר מבוצע הגענו למצב שבו צריך להתחבר.

יעקב גוטרמן: אבל, העיר מודיעין לא מוכנה לחתום איתנו על הסכם, ומט"ש איילון לא מוכן לקבל אותנו, וזאת בכל מיני טענות.

יעקב גוטרמן: מי מודיעין התחילו להעלות כל מיני נושאים כספיים.

יעקב גוטרמן: הגענו אז לאוצר, ונתנו להם העברה של כסף לצרכים שלהם ואמרו במפורש.

יעקב גוטרמן: נמצא פה אלכס קושניר ממינהלת הביוב.

יעקב גוטרמן: מינהלת הביוב אמרה כל הזמן: אין בעיה של כסף לפתרון הביוב של מודיעין עילית, אין בעיה.

יעקב גוטרמן: הממשלה, מינהלת הביוב, משרד התשתיות, וכל מי שקשור לעניין העמיד את הכסף הדרוש.

יעקב גוטרמן: זה היה בטרם אקרא, ואני אענה.

יעקב גוטרמן: אני לא יודע אם יש עוד פרויקט במדינת ישראל שהכסף מוכן ומזומן קודם, כדי לבצע אותו.

יעקב גוטרמן: הכול היה מסודר.

יעקב גוטרמן: אבל, הדרישות הכספיות של מט"ש איילון שדורשים מאיתנו כדי להתחבר, היו דרישות שהרגשנו שהן כסחיטה - הרגשנו כבני ערובה.

יעקב גוטרמן: הרגשנו שרוצים אותן לכל מיני נושאים, אם זה לטיפול שלישוני שרוצים לעשות המערכת של מט"ש איילון, אם זה חובות שרובצים על התאגיד מצד לוד, וכל מיני גורמים שלא משלמים להם – כל מיני נושאים.

יעקב גוטרמן: אנחנו אמרנו: מוכנים לשלם כסף.

יעקב גוטרמן: אנחנו יודעים שעבור שירות צריך לשלם.

יעקב גוטרמן: אבל, יש גבול עד כמה אפשר להחזיק אותנו כבני ערובה.

יעקב גוטרמן: אותו הדבר עם מי מודיעין.

יעקב גוטרמן: דורשים דמי מעבר עבור זה שאנחנו עוברים.

יעקב גוטרמן: העברנו להם כסף, ורוצים עוד דמי מעבר, ויש כל מיני טענות.

דוד אזולאי: מה ההבדל בין מי מודיעין למט"ש איילון?

יעקב גוטרמן: מי מודיעין זה התאגיד של העיר מודיעין והוא מטפל בכל השפכים של העיר מודיעין.

יעקב גוטרמן: זאת אומרת, אם אנחנו עוברים בצינורות שמשרד השיכון הקים - - -

צביה אפרתי: הוא מטפל בקווי הולכה.

יעקב גוטרמן: בקווי הולכה שהקים משרד השיכון בעיר מודיעין, שהמדינה הקימה אותם, אנשי מי מודיעין דורשים מאיתנו דמי מעבר.

יעקב גוטרמן: למה?

יעקב גוטרמן: אני גם מוכן אפילו לשלם.

יעקב גוטרמן: אבל, ש - - -

דוד אזולאי: ומט"ש איילון?

יעקב גוטרמן: ומט"ש איילון דורש את הדברים שלו.

יעקב גוטרמן: יושבת פה מנהלת המט"ש והיא תגיד.

יעקב גוטרמן: הם גם דורשים תשלום עבור אחזקה ודמי חבר.

יעקב גוטרמן: מעבר דורש מי מודיעין, על האפשרות להתחבר למודיעין הם דורשים ממני סכום מסוים של כסף, פלוס דמי מעבר, וגם מט"ש איילון דורשת דמי חברות פלוס את כל ה- - -

דוד אזולאי: האם יש פה נציג של המינהלת הארצית?

אלכסנדר קושניר: אני ראש מינהל לפיתוח תשתיות ביוב.

דוד אזולאי: תסביר לנו מה הנוהל.

דוד אזולאי: אני שומע כאן כאילו שהוא נדרש לשלם כל כך הרבה כסף – אפילו כפול.

דוד אזולאי: אני רוצה לשמוע ממך דברים ברורים.

אלכסנדר קושניר: אני אשתדל להימנע מוויכוחים, מכיוון שזה עניין - - -

דוד אזולאי: אם זה הגיע לפה כנראה שיש על זה ויכוח.

אלכסנדר קושניר: נכון, וגם מכיוון שזה עומד בבג"ץ.

אלכסנדר קושניר: אני אתאר כמה עובדות.

אלכסנדר קושניר: ראשית, כל הנושא התכנוני של חיבור מודיעין עילית למט"ש איילון באמצעות הרשת של העיר מודיעין שבעצם מופעלת על-ידי תאגיד מי מודיעין, הוא הפתרון התכנוני והתפעולי הנכון.

אלכסנדר קושניר: זה אחרי כל ההסתבכויות שהן בדרך כלל יותר אנושיות.

אלכסנדר קושניר: אבל, מבחינה הנדסית והתפעולית זה הפתרון הנכון.

אלכסנדר קושניר: יתרה על כך, צודק הרב גוטרמן ידידי.

אלכסנדר קושניר: המדינה פה השקיעה.

אלכסנדר קושניר: מעל 80 מיליון שקל היא העמידה לטובת רשת הביוב של מודיעין עילית וכל הפתרונות.

אלכסנדר קושניר: אני חייב לציין שזהו תקציב השתתפות המדינה הכי גדול בהשוואה לכל המועצות המקומיות והעיריות, וצריך להדגיש את זה פה.

אלכסנדר קושניר: המדינה פה באמת הולכת עם העיר שהוקמה ללא כללי תכנון נורמטיביים.

אלכסנדר קושניר: התהליך הזה מתבצע.

אלכסנדר קושניר: חלק מהותי מהכסף, בסביבות 40 ומשהו מיליון כבר הושקע ברשת הפנימית.

אלכסנדר קושניר: 20 מיליון שקל נוספים תוקצבו למודיעין עילית ולמי מודיעין לביצוע קו סניקה משותף עד מט"ש איילון.

אלכסנדר קושניר: העסק הזה מתעכב עוד הפעם בגלל הנושא של התיאום בין שתי הרשויות האלה.

אלכסנדר קושניר: אני מקווה שאנחנו כבר הצלחנו לפתור את הפקעת, והפרויקט הזה אולי עכשיו ירוץ.

אלכסנדר קושניר: יש גם תקציב מסוים לכיסוי חלקה של מי מודיעין בהגדלת מט"ש איילון.

קריאה: של מודיעין עילית.

אלכסנדר קושניר: סליחה, קיים תקציב לכיסוי חלקה של מודיעין עילית בהגדלת מט"ש איילון.

אלכסנדר קושניר: העסק הזה נמצא בשלבי תכנון.

אלכסנדר קושניר: הנהלת מט"ש איילון הגישה למינהלת הביוב תכנון להגדלה.

אלכסנדר קושניר: אחרי דיון במינהלת הביוב ביקשנו להשלים את התכנון הזה, לבדוק עוד חלופות, כשלהערכתנו יש חלופות יותר יעילות גם מבחינה תפעולית, וגם מבחינה תקציבית.

אלכסנדר קושניר: במידה ובקרוב אנחנו נקבל את התכנון הזה, נוכל ממנו לבחור חלופה מועדפת, לבחור ממנה שלביות ביצוע.

אלכסנדר קושניר: ואז, או שאנחנו נדע שכסף שישנו במילת"ב עבור מודיעין עילית הוא מספיק ונוכל לגשת לתגבור.

אלכסנדר קושניר: אם זה לא מספיק ויהיה צורך לתקציבים נוספים, אז אנחנו יודעים להעמיד לרשות מודיעין עילית הלוואות נוספות בשביל להתקדם.

דוד אזולאי: מבחינה תקציבית, אין לכם בעיה.

אלכסנדר קושניר: לא.

אלכסנדר קושניר: אני אגדיר את זה בגלל שהאמירה הזאת אין בעיה תקציבית היא אמירה ב- - -

דוד אזולאי: ככה זה נשמע.

אלכסנדר קושניר: לא, בגלל זה אני רוצה להתמקד פה.

אלכסנדר קושניר: אין לנו בעיה ברגע שאנחנו נבחר חלופה אופטימאלית, ואם החלופה האופטימאלית תחרוג מעט מעבר לתקציב הקיים, אז אל"ף, יש לי גם ב-2009 תקציב הלוואות שאני אוכל לתת לרב גוטרמן להשלים אותו.

אלכסנדר קושניר: או שאולי אנחנו נצטרך לחזור לממשלה עם בקשה.

אלכסנדר קושניר: העיקר פה באמת לקבוע כמה צריך.

אלכסנדר קושניר: מכיוון שהפער הגדול בין הציפיות של הנהלת מט"ש איילון לבין לפחות החלוקה הצודקת מבחינתנו, אנחנו פועלים עכשיו בשביל לסגור.

אלכסנדר קושניר: אני מניח שנגיע, מכיוון שבשני צידי המט"ש – לא המתרס – יש אנשים שקולים, חכמים, אחראים.

אלכסנדר קושניר: ברור לחלוטין שכל אחד פה מנסה לשמור על האינטרסים שלו.

אלכסנדר קושניר: אני מניח שאנחנו נוכל באמת לקבוע פתרון אופטימאלי.

דוד אזולאי: נציג מט"ש איילון, בבקשה.

יוסי מסר: התיאור של מר אלכס קושניר הוא מאוד נכון, ומאוד מדויק.

יוסי מסר: תמיד היתה נכונות עקרונית מצד איגוד ערים איילון.

יוסי מסר: בפעם הראשונה שפנו אלינו ממינהלת הביוב מלפני שנים, עוד מקודמו של מר אלכס קושניר, אנחנו אמרנו: אם זה התכנון האופטימאלי, אם זאת הדרישה של המדינה, אין לנו שום התנגדות העקרונות.

יוסי מסר: ההיפך, אנחנו מסכימים לצירופה של מודיעין עילית למט"ש איילון.

יוסי מסר: ובאותו הרגע הוספנו ואמרנו שהדבר דורש את התאמת המט"ש על מנת שיוכל לטפל באופן בטוח בשפכים של מט"ש איילון, כי בשעתו כשהוקם המט"ש הוא לא תוכנן כדי לקלוט את השפכים של מודיעין עילית.

יוסי מסר: זאת היתה העמדה שלנו אז, זאת העמדה שלנו גם היום.

יוסי מסר: היא לא השתנתה אף פעם.

יוסי מסר: למרבה הצער, קרה מקרה שביום בהיר אחד בחודש יוני שנה שעברה מצאנו את עצמנו במפתיע ללא התראה, בניגוד להנחיות המילת"ב, ללא תיאום עם אף אחד, שמודיעין עילית התחברה דרך הצנרת של מי מודיעין למט"ש איילון.

יוסי מסר: זה עורר מספר בעיות קשות, כי קו הצנרת לא מתאים, ויש הצפות ביוב.

יוסי מסר: זה מעמיד בסיכון את המט"ש שלנו, כי אנחנו לא הגענו לשלב של בכלל להתחיל לפתח את המט"ש כדי שהוא יוכל לקלוט את השפכים שלהם.

דוד אזולאי: גם היום אתם לא ערוכים לקליטת השפכים של מודיעין עילית?

יוסי מסר: אנחנו לא ערוכים.

יוסי מסר: אני רוצה להסביר בעניין הזה משהו.

יוסי מסר: מכון טיהור הוא כמו חברת חשמל.

יוסי מסר: זאת אומרת, המתקנים של חברת חשמל ביום מסוים מסוגלים לתת כך וכך קילו ואט, או מגה ואט חשמל.

יוסי מסר: ביום בהיר אחד הוספת לה פתאום עיר מהיום למחר, אז אם יש עודף גדול היא יכולה.

יוסי מסר: אבל, אם יש עודף קטן אז באיזשהו מקום מתחילה להיות בעיה.

יוסי מסר: הבעיה היא ב"פיקים".

יוסי מסר: חוץ מזה, הם לוקחים אותנו פחות או יותר לגבול.

יוסי מסר: אנחנו ערוכים לקדם גם את התפתחות האוכלוסין באזור שלנו.

יוסי מסר: הם נכנסו ולמעשה ניצלו את הנישה הזאת, את העודף הזה, שיש לנו.

יוסי מסר: כמובן שבשלב כזה או אחר - ואף אחד לא יודע בדיוק כמה, אם זה יהיה בשנה הבאה או בעוד שנתיים, או בעוד שלוש – המט"ש יקרוס אם בינתיים הוא לא יורחב.

דוד אזולאי: אתה מאשר את הדברים האלה?

אלכסנדר קושניר: אני חייב לומר בהסתייגות מסוימת.

אלכסנדר קושניר: אנחנו מדברים על תחום מאוד סובייקטיבי מכיוון שהנושא של התפעול בדרך כלל לא באחריות המט"ש.

אלכסנדר קושניר: אני אחראי על הקמת התשתיות, ואני חייב לציין שדווקא מט"ש איילון גם הוקם, וגם מופעל ברמה מקצועית נורמטיבית.

קריאות: טובה.

אלכסנדר קושניר: נורמטיבית זה טובה בעיניי.

אלכסנדר קושניר: אני מסכים, אני מוסיף ברמה נורמטיבית טובה.

אלכסנדר קושניר: להערכתי - ועוד פעם בסיס הנתונים נמצא יותר בהנהלת המט"ש - הוא עדיין לא מתקרב לתחום הקריסה.

אלכסנדר קושניר: אני פה במקרה - - -

דוד אזולאי: השאלה היא, האם הוא בנוי היום, במצב הקיים, כרגע?

דוד אזולאי: לפני שניגע בנושא הכספי, האם הוא בנוי היום, במצב הקיים, לקלוט את השפכים של מודיעין עילית?

אלכסנדר קושניר: שנה שלמה, בערך 4,500 קוב יום ביוב של מודיעין עילית מוזרם למט"ש איילון, ומט"ש איילון לא סתם שהוא לא קרס, אלא הוא ממשיך לתפקד ברמה ראויה.

אלכסנדר קושניר: אני אומר – שנה הביוב של מודיעין עילית מוזרם אל תוך המט"ש והרמה ראויה.

אלכסנדר קושניר: נכון שאני מבין את הדאגות של הנהלת המט"ש להגדלתו.

אלכסנדר קושניר: אבל, לפחות לפי עובדות של שנת תפעול, המצב מחזיק מים תרתי משמע – גם ביוב וגם מים.

אלכסנדר קושניר: זה עובדות.

אלכסנדר קושניר: בנוגע למספרים – קודם כל, אני חושב שלא בטוח שזה המקום, מכיוון שאפשר לנתח כך וכך בסיס נתונים.

אלכסנדר קושניר: אני מתבסס על שתי עובדות: מט"ש טוב, צוות תפעול טוב, מספק קולחין טובים בהתאם לציפיות, ושנה שלמה הוא יודע להתמודד עם כמויות הביוב של מודיעין עילית.

דוד אזולאי: מבחינת העלויות, האם אתם כמינהלת הביוב הארצית גם קובעים את העלויות?

אלכסנדר קושניר: עלויות תפעול?

דוד אזולאי: לא, עלויות של ההולכה ושל ההעברה.

אלכסנדר קושניר: אני אבהיר.

אלכסנדר קושניר: יש סוג עלויות של הקמת תשתיות שזה אנחנו קובעים.

אלכסנדר קושניר: עלויות תפעול – לא.

דוד אזולאי: אבל, אנחנו אחרי.

אלכסנדר קושניר: לא.

אלכסנדר קושניר: אם אנחנו אחרי הקמה, אז יש פה גוף אחד, ואנחנו המלצנו.

אלכסנדר קושניר: אומנם היה ויכוח - לא בין מט"ש איילון, אלא בין מי מודיעין למודיעין עילית - בנוגע לעלויות הולכה.

אלכסנדר קושניר: להערכתנו, וזה גם המלצתי לשני ראשי הרשויות, יש גורם שהוא היום רגולאטור-על על תאגיד מי מודיעין שזה רשות המים.

אלכסנדר קושניר: יש שם סמנכ"ל - - -

קריאה: עוד לא, עוד חודשיים.

אלכסנדר קושניר: לא, לא.

אלכסנדר קושניר: היום הוא כבר קובע תעריפים.

אלכסנדר קושניר: סליחה, אני חולק, אני דווקא חוזר למשפט.

אלכסנדר קושניר: הוא כבר היום רגולאטור-על מכיוון שהוא ירש סמכויות של הרשות הציבורית שהיא קובעת תעריפים.

אלכסנדר קושניר: סמנכ"ל כלכלה שם מר גלעד פרננדס הוא עשה כבר כמה התאמות של תעריפי הולכה.

אלכסנדר קושניר: אנחנו שלחנו גם את ראש עיריית מודיעין עילית וגם הנהלת מי מודיעין למר גלעד פרננדס שהוא בעצם הסמכות המקובלת והמוכרת לקביעת תעריפי הולכה.

יעקב גוטרמן: אני גם מוכן לגבי מט"ש איילון.

גלעד רוגל: אני היועץ המשפטי של עיריית מודיעין עילית.

גלעד רוגל: במענה לשאלת היושב ראש למר קושניר קודם – וחשוב מאוד להדגיש את הדברים, ולהתעכב עליהם לפני שהולכים לעלויות – בכל המסכת הקשה, המתישה, המשפטית, שאנחנו עברנו עם מט"ש איילון, מט"ש איילון כל הזמן טען ונופף, וטען בריש גליי, ובכל ערכאה אפשרית, שמבחינה טכנולוגית אנחנו לא יכולים להתחבר כיום, ותנאי מוקדם להתחברות זה הקמת מה שהם קוראים מודולה נוספת כדי לקלוט את השפכים שלנו.

גלעד רוגל: חשוב להדגיש שהאמירה הזאת כאמירה עובדתית היא לא נכונה.

גלעד רוגל: חשוב להדגיש את זה - מר קושניר עכשיו אמר את זה בשפתו היותר מעודנת משלי.

גלעד רוגל: אבל, אני יכול להרשות לעצמי להיות פחות מעודן.

גלעד רוגל: אני לא מייצג גוף ממלכתי, אני מייצג את אחד הצדדים.

גלעד רוגל: לא היתה שום מניעה טכנולוגית.

גלעד רוגל: למעשה, עד היום אין שום שיקול ענייני, אין שום מניעה עניינית להתחברות הזאת.

גלעד רוגל: עד היום לא ברור לנו מדוע מט"ש איילון נלחם בכל כוחו ובכל מאודו להתחברות שלנו.

דוד אזולאי: מה שאיילון אומר הוא: תשלמו, ואנחנו מוכנים.

גלעד רוגל: זה לא עניין של כסף, כי אנחנו אמרנו: אין בעיות.

גלעד רוגל: כמה שצריך לשלם – נשלם.

גלעד רוגל: חשוב לדעת, מט"ש איילון פנה לבית משפט, וביקש צו התנתקות לנתק אותנו.

גלעד רוגל: זה לא כסף, זה לא היה סכסוך על כסף.

גלעד רוגל: בסכסוך על כסף, נלך לבורר – אין שום בעיה.

גלעד רוגל: זה לא היה סכסוך על כסף.

גלעד רוגל: הם דרשו התנתקות.

גלעד רוגל: הם למעשה דורשים היום התנתקות.

גלעד רוגל: יש לנו תיק תביעה פתוחה שהם הגישו נגדנו לבית משפט תלויה ועומדת להתנתקות.

גלעד רוגל: הם דורשים שנתנתק.

גלעד רוגל: מצידם זה ממש לא מעניין אותם גם אם נצטרך עכשיו להזרים את כל השפכים של 40 ומשהו אלף נפש ממודיעין עילית לתוך הוואדיות – לא מעניין אותם.

גלעד רוגל: זאת האמת, ושאף אחד לא ייפה את זה, ולא יעשה כאן מכבסת המילים.

גלעד רוגל: זאת האמת, ולכן הגענו למצב העגום הזה, והגענו למעמד הזה.

גלעד רוגל: אנחנו עומדים אובדי עצות.

גלעד רוגל: מדינת ישראל השקיעה סכומי עתק, ואנחנו לא יכולים להתחבר.

דוד אזולאי: מראש המועצה שלך הבנתי שמדובר בבעיות כספיות.

יעקב גוטרמן: לא שלנו, שלהם.

יעקב גוטרמן: הם הפכו אותנו לבני ערובה כדי לסדר להם את הכספים.

גלעד רוגל: יש להם עניינים כספיים פתוחים כאלו ואחרים עם ממשלת ישראל שזה ממש לא עניין שלנו.

גלעד רוגל: הם תפסו אותנו כבני ערובה.

גלעד רוגל: יש להם כל מיני התחשבנויות ודרישות כלפי ממשלת ישראל.

גלעד רוגל: אנחנו לא נוגעים בדבר, אנחנו צד חף מכל עוון ומכל פשע בעניין.

גלעד רוגל: חשוב לדעת, הם עומדים על ההתנתקות גם נכון להיום – תביעה פתוחה שקבועה לדיון אחרי הפגרה.

גלעד רוגל: הם רוצים שאנחנו נתנתק.

גלעד רוגל: זה לא עניין של כסף כי אם זה היה עניין של כסף – באמת מחלוקת כספית – מחלוקות כספיות יחסית קל ליישב.

גלעד רוגל: יש מנגנון בוררות, כמו שאמר קושניר, הולכים לגלעד פרננדס.

גלעד רוגל: עם כל הכבוד, אני משתמש בשפה קצת בוטה, אבל זה לא הרכוש של אבא ואימא שלהם.

גלעד רוגל: זה רכוש מדינת ישראל.

גלעד רוגל: מט"ש איילון הוקם בכספי משלם המיסים הישראלי.

גלעד רוגל: לא מדובר ברכוש פרטי של אף אחד.

גלעד רוגל: הם מציגים את זה כאילו באישון לילה השתלטנו על רכוש פרטי, ופלשנו לרכושם.

גלעד רוגל: עם כל הכבוד, זה רכוש של ממשלת ישראל, בדיוק גם שכל פתרון הקצה של מודיעין עילית ממומן בכספי ממשלת ישראל.

גלעד רוגל: אף אחד לא יכול להשתלט על רכוש ממשלתי, ולהתחיל לדרוש מאיתנו דרישות כאלו ואחרות: דמי מעבר, דמי זה, דמי שתיקה – אני לא יודע מה עוד.

דוד אזולאי: איך אדוני ראש המועצה – אדם מוכשר כמוך – לא הצלחת לפתור בעיה כל כך פשוטה?

דוד אזולאי: לא מתאים לך.

יעקב גוטרמן: זה מה שאמרנו – כסף הבאנו.

יעקב גוטרמן: הרי ישבתי עם ראש העיר יואל לביא בארבע עיניים, ניסינו להגיע לפתרון.

יעקב גוטרמן: אבל, הם יש להם דרישות שלא קשורים אלינו.

גלעד רוגל: יש כאן דברים לא רציונאליים.

דוד אזולאי: משרד הבינוי והשיכון, בבקשה.

צביה אפרתי: רק בשביל לאזן קצת את התמונה – משרד השיכון כאשר הוא בנה את העיר מודיעין קנה זכויות שמאפשרות גם אופק עתידי לגידול העיר.

צביה אפרתי: יש קצת האטה בבנייה במודיעין.

צביה אפרתי: אבל, העודף של המתקן משולם קדימה ליחידות דיור עתידיות שלא נבנו - עד 80 אלף נפש.

צביה אפרתי: אנחנו לא שם.

צביה אפרתי: אנחנו לפחות עשרת אלפים נפש פחות.

צביה אפרתי: פשוט כדי לאזן את התמונה – לא יכול להיות מצב שמודיעין העיר שזה הנכס שלה, תהיה במצב שהיא לא יכולה לתת טופס 4.

צביה אפרתי: יתר על כן, אלכס קושניר, ובאמת מינהלת הביוב עשתה מעשה חריג בטיפול שלו במודיעין עילית.

צביה אפרתי: גם ההעברה של החלטת הממשלה, גם העמדת המימון.

צביה אפרתי: משרד השיכון גם נדרש להקדים קו הולכה שמיועד לעשרת אלפים יחידות דיור עתידיות שהתכנית שלהן אפילו לא מאושרת.

צביה אפרתי: הם עזרו לנו עם האוצר להעמיד קדם מימון לטובת קו ההולכה כדי להקדים אותו, כדי לייצר את האופציה של ההולכה וההעברה.

צביה אפרתי: ולכן, אני חושבת שהמאמץ שצריך להיות עכשיו זה שאם צריך להגדיל את מט"ש איילון, צריך להגדיל אותו.

צביה אפרתי: לא יכול להיות מצב שהיום בונים במודיעין, ומחר הם יוציאו לי כרטיס צהוב ויגידו: סליחה, לא יכולים לאכלס כי זורם פה ביוב של מישהו אחר, כי מודיעין כל דייר ודייר כבר שילם על זה.

דוד אזולאי: כשאת מדברת על התוספת במט"ש איילון, אז זהו לא דבר שהוא מהיום למחר.

צביה אפרתי: לא, ברור.

צביה אפרתי: אנחנו הולכים על הפתרון.

צביה אפרתי: אנחנו יחד עם מודיעין עילית - - -

דוד אזולאי: מה עמדתכם?

דוד אזולאי: האם את חושבת שהיום במצב הנתון ישנה אפשרות שמודיעין עילית תתחבר למט"ש איילון?

צביה אפרתי: אני לא מוסמכת לענות על זה, מי שמוסמך זה מינהלת המט"ש, ומינהלת הביוב.

צביה אפרתי: אני לא מוסמכת, אני רק אומרת שלא יגידו לי: את לא יכולה לאכלס במודיעין העיר, את לא יכולה לשווק במודיעין העיר, כי העתודה שיש שם זה עתודה שתושבי מודיעין קנו אותה, שילמו עליה, וצריך לאפשר להם את הסדר המאורגן.

צביה אפרתי: העתודה הזאת היא עתודה שהיא קנויה והיא מיועדת.

צביה אפרתי: זה בסדר מבחינתי, אם זה אפשרי בלוח הזמנים, להשלים את היחידה שצריך כדי לקלוט את הקיבולת, ולא לפגוע, כך שזה נהנה וזה לא חסר – זה נהדר.

דוד אזולאי: כדי להתקדם, מט"ש איילון תגיד לנו איפה היא הבעיה מבחינתכם כרגע?

דוד אזולאי: האם מדובר בבעיה טכנית שאתם לא מסוגלים כרגע לקלוט?

דוד אזולאי: אני מדבר כרגע על מצב נתון, אני לא מדבר איתך על טווח של בעוד שנה ושנתיים, אלא אני מדבר כרגע.

דוד אזולאי: או שהבעיה היא בעיה תקציבית.

יוסי מסר: גם וגם, ואני אסביר.

יוסי מסר: ראשית, אני מצטרף לדבריה של נציגת משרד השיכון.

יוסי מסר: אני רוצה להדגיש שהבעיה הזאת נוגעת לכל רשות נוספת שבתחומי האיגוד שמט"ש איילון משרת אותה.

יוסי מסר: כל רשות ורשות קנתה במירכאות, או שילמה במירכאות, סכום מסוים עבור מספר אוכלוסין מסוים חזוי.

יוסי מסר: מודיעין עילית כמובן לא עשתה זאת.

יוסי מסר: ברגע שמודיעין עילית נכנסה, היא למעשה תפסה נפח שנועד לניצולן של רשויות אחרות.

דוד אזולאי: האם לא לקחתם את מודיעין עילית בהתחלה בחשבון?

יוסי מסר: אמרתי בדבריי הקודמים, כשאנחנו תכננו עם מט"ש איילון, אף אחד לא בא אלינו ואמר: רגע, גם מודיעין עילית אמורה להתחבר.

דוד אזולאי: האם מדינת ישראל לא ידעה שמודיעין עילית הולכת ל- - -

יוסי מסר: מדינת ישראל לא ידעה.

יוסי מסר: זה תוכנן לאחר מכן.

יוסי מסר: הרעיון שמודיעין עילית תהיה חלק ממט"ש איילון, עלה לאחר מכן.

יוסי מסר: אף אחד לא בא אלינו מראש בשלב התכנון, ואמר לנו את זה.

יוסי מסר: כי אם היו באים ואומרים לנו, מודיעין עילית היתה משלמת אז את חלקה, והיינו בונים את המט"ש בנפח מסוים שהיה מספיק גם לצרכיה העתידיים.

יוסי מסר: זה לא נעשה.

יוסי מסר: ואז כפי שהסברתי כשבאו ואמרו לנו לפני ארבע או חמש שנים בפעם הראשונה וסיפרו לנו את סיפור מודיעין עילית, אמרנו כבר אז: בסדר, מוכנים.

יוסי מסר: אבל, תדעו לכם שצריכים להגדיל.

יוסי מסר: ומאז הדברים התמסמסו, לא קרה שום דבר.

יוסי מסר: מר גוטרמן הנכבד לא פנה בכל התקופה הזאת לאיגוד ערים איילון, ולא אמר להם: היום, מחר, עוד שבוע, או עוד חודש.

יוסי מסר: כל העניין דשדש.

יוסי מסר: הם התעסקו בהקמת קווי הולכה כאלו או אחרים כמו ששמענו, ולא התעסקו בכלל במט"ש איילון.

יוסי מסר: לגופם של דברים, המט"ש לא יקרוס מחר.

יוסי מסר: הוא לא יקרוס בחודש הבא, הוא לא יקרוס בעוד חודשיים.

יוסי מסר: אני מניח שהוא לא יקרוס בעוד שלושה חודשים.

יוסי מסר: אבל, אף אחד באמת לא יודע מה יקרה בעוד שנה, אף אחד לא מוכן לחתום על זה.

יוסי מסר: אני רוצה להגיד לכבודו מקרה שהיה באיזשהו יום מסוים שהמט"ש קיבל - - - יומיות מעבר למקסימום שמותר לו.

יוסי מסר: אסור לו להגיע למצב הזה בכלל.

יוסי מסר: אני מייד פניתי למר קושניר, והודעתי לו על המצב.

יוסי מסר: מר קושניר ענה לי בהגינות: תשמע, זה לא אחריות שלנו אם יקרה משהו, כי התחברו ללא אישור.

יוסי מסר: אני כאן לא מחפש אחראים, אני מחפש פתרון של הבעיה.

יוסי מסר: והפתרון של הבעיה מוסכם על כולם – להקים במהירות הגדולה ביותר מודול נוסף למט"ש איילון.

יוסי מסר: במילים אחרות, להגדיל אותו.

יוסי מסר: גם מחלוקת נוספת לכאורה שהיתה לאיגוד עם מט"ש איילון שזה נושא של איכות הטיהור, מה שקרוי טיהור שלישוני שאנחנו אמרנו: חייבים, ומינהלת הביוב אמר: לא עכשיו, גם זה נפתר כבר.

יוסי מסר: זה נפתר על-ידי החלטה של ועדות מקצועיות שהחליטו שצריך טיפול שלישוני.

יוסי מסר: זה עולה עוד כסף.

יוסי מסר: כשממשלת ישראל החליטה לפני שנים רבות שהיא עוזרת למודיעין עילית ב-25 מיליון שקל, אף אחד לא ישב ועשה באמת חשבון כמה זה עולה באמת.

יוסי מסר: אני רוצה להרגיע את הרב גוטרמן – לא רוצה להרוויח עליו, לא רוצה ממנו סכומים מוגזמים, לא רוצה שום דבר.

יוסי מסר: כשתתקבל החלטה משותפת ורציונאלית באיזה גודל מגדילים את המט"ש.

יוסי מסר: יהיה מכרז, יהיה קבלן.

יוסי מסר: כמה שעולה, מר גוטרמן ישלם – בדיוק כמה שעולה.

יוסי מסר: עולה זול - ישלם זול.

יוסי מסר: עולה יקר – ישלם יקר, כמה שיעלה בפועל.

יוסי מסר: אף אחד לא מנסה כאן לעשוק אף אחד.

דוד אזולאי: האם יש לך הערכה לגבי העלויות?

יוסי מסר: אני אומר בקווים כללים כי זה מתחיל להיות נושא טכני.

יוסי מסר: השאלה הראשונה בגזירת העלויות היא באיזה גודל מרחיבים את מט"ש איילון?

יוסי מסר: האיגוד מדבר על הגדלה ל-150 אלף נפש.

יוסי מסר: אם אני מבין נכון את מינהלת הביוב, היום היא מדברת על הגדלה ל-100 אלף.

יוסי מסר: אני מבין נכון?

אלכסנדר קושניר: אני אעדכן.

אלכסנדר קושניר: תשלים כדי שאנחנו לא נעשה פה כדורגל מילולי, כן.

יוסי מסר: אבל, בסופו של דבר מודיעין עילית צריכה לשלם עבור צפי האוכלוסין החזוי שלה.

יוסי מסר: יש נתונים כאילו אובייקטיביים כמה נפש זה בשנת 2020, ולזה צריך להיערך כמינימום, ואת זה צריכים לבנות.

יוסי מסר: כרגע אנחנו בדיונים של איזו טכנולוגיה ליישם.

יוסי מסר: יש לנו הערכות די מדויקות, אומדנים די מדויקים, על טכנולוגיה קיימת שהמתקן עובד יפה מאוד לפיה.

יוסי מסר: עדיין אין לנו אומדנים מדויקים של טכנולוגיה חילופית שהתבקשנו לבדוק אותה.

יוסי מסר: יכול להיות שיהיו פערים בין שתי הטכנולוגיות.

יוסי מסר: המספרים המדויקים אי אפשר לתת אותם עכשיו כי עוד לא סיימנו את הבדיקה.

יוסי מסר: אבל, בקווים כלליים אני אומר, בהערכה גסה של עורך דין ולא של מקצוע בשלב הזה, אם מדינת ישראל עוזרת למודיעין עילית ב-25 מיליון שקל, לפחות כפול מהסכום הזה צריך כמינימום - לפחות.

שלום גולדברגר: אני ממשרד הבריאות.

שלום גולדברגר: קודם כל, אני רוצה להבהיר שאי אפשר לחזור אחורה.

שלום גולדברגר: אם מישהו חושב שאפשר לנתק את מודיעין עילית ממט"ש איילון בגלל כל מיני סכסוכים כספיים וכו', זה דבר שהוא לא יעלה על הדעת מבחינתנו כמשרד הבריאות.

שלום גולדברגר: המשמעות היא להזרים את השפכים לנחל.

דוד אזולאי: לאן הולכים היום השפכים?

גלעד רוגל: היום אנחנו מחוברים למט"ש חיבור ששנוי במחלוקת משפטית.

דוד אזולאי: זה החיבור הבלתי מתואם.

יוסי מסר: בניגוד לחוק, בניגוד להיתר בנייה.

שלום גולדברגר: אני רוצה להדגיש שלחזור חזרה, ולנתק אותם, ולשפוך את השפכים בוואדי זה דבר שהוא לא יעלה על הדעת.

שלום גולדברגר: אנחנו לא מוכנים לקבל כזה דבר.

שלום גולדברגר: צריך להבין שכרגע אני מצטרף לדעת כולם פה.

שלום גולדברגר: כרגע המט"ש איך שהוא מתפקד – אולי עוד חצי שנה, אולי עוד שנה, אני לא יודע – אין בעיה בריאותית כרגע במערכת כפי שהיא קיימת.

דוד אזולאי: אבל, היא עלולה להיווצר לפי ההסברים שנאמרים כאן.

דוד אזולאי: זה עניין של זמן.

שלום גולדברגר: עניין של זמן בטוח תהיה.

שלום גולדברגר: התלבטתי אם לדבר או לא לדבר.

שלום גולדברגר: אבל, זה הופך עניין של כסף בלבד, ומשרד הבריאות לא מתעסק עם כסף.

שלום גולדברגר: זה עניין של כסף בין מי מודיעין ומודיעין עילית.

יוסי מסר: אם משרד הבריאות יתרום כסף אין בעיה.

שלום גולדברגר: אנחנו לא נתרום כסף.

שלום גולדברגר: יש פה בעיות כספיות שצריך לפתור אותן, ואני לא יודע אם באמת זהו הפורום וזאת הוועדה לפתור בעיות של תשלומים וכספים.

יעקב גוטרמן: היינו כבר בכל הפורומים.

שלום גולדברגר: יש לך כסף?

שלום גולדברגר: אין כסף לא יפתרו את הבעיה.

אלכסנדר קושניר: אני רוצה למקד נקודה שאליה התייחסתי בהתחלה.

אלכסנדר קושניר: עלות הפתרון, העלות האופטימאלית אנחנו נקבע.

אלכסנדר קושניר: נאמר פה על-ידי נציגי איילון, ואני לא רוצה להיכנס למספרים מכיוון שזה לא יעיל.

אלכסנדר קושניר: אנחנו נקבע מה עלות האופטימאלית בהתחשב באמת בתחזית ריאלית, וצרכים של מי מודיעין מכיוון שזו האחריות שלי.

אלכסנדר קושניר: אני חייב להיות הוגן כלפי כולם.

קריאות: מודיעין עילית.

אלכסנדר קושניר: מודיעין עילית, סליחה.

אלכסנדר קושניר: בזמני הייתי מתכנן גם של מודיעין, וגם של מודיעין עילית, והייתי מעורב גם במערכות מים וביוב, ובגלל זה אני מבלבל הכול.

אלכסנדר קושניר: אני מניח שבתקופה די קרובה אנחנו נקבל את השוואת החלופות מהנהלת מט"ש איילון.

אלכסנדר קושניר: נדע לנתח אותה, ולקבל החלטה מושכלת.

אלכסנדר קושניר: מזה נוכל לגזור מה חלקה ההוגן של מודיעין עילית.

אלכסנדר קושניר: אבל, אני רוצה להדגיש פה שלא ייווצר מצב שאנחנו כממשלה – ואתם סולחים לי על הניסוח העגול הזה – אחראים על כיסוי כל העלויות.

אלכסנדר קושניר: אני מכיר את הנהלת העיר מודיעין עילית, ובסופו של דבר האחריות הסופית היא של ראש העיר.

אלכסנדר קושניר: אנחנו עומדים לצידו, לימינו, אחריו.

אלכסנדר קושניר: אבל, אני לא יכול ולא מוסמך להבטיח מטעם תקציב המדינה כיסוי אוטומאטי.

אלכסנדר קושניר: אנחנו נביא את הסיוע במגבלות התקציב והאישורים.

דוד אזולאי: כדי שנתקדם, אני רוצה לשאול אותך למה שלא תזמן את כל הגורמים המקצועיים אליכם?

דוד אזולאי: שבו סביב שולחן אחד, ותנסו להגיע לפתרונות.

אלכסנדר קושניר: קודם כל, קיימנו כבר.

יעקב גוטרמן: עשינו את זה.

אלכסנדר קושניר: אנחנו נמצאים כבר ב-final stage מבחינת הערכת העלויות.

אלכסנדר קושניר: קשה לי, אני לא יודע באיזה שלב נמצא התכנון של החלופה.

אלכסנדר קושניר: אולי נשמע את זה.

אלכסנדר קושניר: ברגע שנקבל את התכנון, כולל השוואה טכנו-כלכלית, נשב כולנו ונחתוך.

אלכסנדר קושניר: הבעיה – ואני אומר פה דבר סובייקטיבי – שהיינו בשלב הרבה יותר קונסטרוקטיבי.

אלכסנדר קושניר: אבל, ההתחברות הבלתי מוסכמת היא בעצם די קלקלה יחסים כאן, ואז זה הקשה על כולנו, וזרק את כולנו הרבה אחורה.

דוד אזולאי: מה היה קורה אם מודיעין עילית לא היו נוקטים בצעד הזה?

גלעד רוגל: היתה שואה אקולוגית, שואה אקולוגית.

גלעד רוגל: מה שהיה קורה זה אסון אקולוגי.

קריאה: היינו שלוש שנים בדיונים שלא יצא מהם כלום.

דוד אזולאי: אדוני, בבקשה.

אלון זס"ק: אני מהמשרד להגנת הסביבה.

אלון זס"ק: ההזרמה עד החיבור הבלתי מתואם גרמה לנזקים אקולוגיים מאוד קשים.

אלון זס"ק: ללא ספק, אני מצטרף לדבריו של שלום פה, אי אפשר לחזור אחורה.

אלון זס"ק: אין פה ספקות.

אלון זס"ק: נעשו דיונים בפורומים כאלו ואחרים, והם היו כבר.

אלון זס"ק: זאת אומרת, אנחנו כרגע מחכים לבדיקה הטכנו-כלכלית לראות איפה הדברים עומדים, ובסופו של דבר אחת הבעיות שיהיו היא האם אנחנו הולכים עכשיו לקראת פתרון שכשנגמור לבנות אותו נצטרך כבר להיערך לפתרון הבא.

אלון זס"ק: צריכים לקחת בחשבון שמצד אחד אנחנו באמת ניתן עוד capacity ועוד יכולת למט"ש לעבוד.

אלון זס"ק: מצד שני, לקבל איכויות טובות על פי מה שמקובל כיום.

אלון זס"ק: ובכל מקרה, למצוא פתרון שבסופו של יום יאפשר גם למודיעין עילית, וגם להרחבות של כל הערים והרשויות מסביב להגיע למט"ש איילון ולהיות מטופלים כמו שצריך.

אלון זס"ק: נזכיר שברגע שהם מטופלים כמו שצריך, אז אפשר לקחת את המים האלה, או את הקולחין האלה, ואחר כך להשתמש בהם לחקלאות.

שלום גולדברגר: מאחר ומי מודיעין לא פה, אני מרגיש חובה לייצג אותם.

דוד אזולאי: זו חוליה חשובה שחסרה לנו כרגע.

דוד אזולאי: אני מרגיש שזה חסר לאורך כל הדיון, כי אם הם היו פה אז - - -

שלום גולדברגר: לא.

שלום גולדברגר: הם בפרט קטן מאוד, רק הצינור.

שלום גולדברגר: הקו שמחבר את מודיעין עילית למט"ש איילון הוא צינור של מי מודיעין.

שלום גולדברגר: האם הגעתם איתם להסכם סופי מסודר?

שלום גולדברגר: למיטב ידיעתי, לא.

אבי עדן: הם לקחו כסף, ולא רוצים לחתום על הסכם.

שלום גולדברגר: למיטב ידיעתי, לא.

שלום גולדברגר: למיטב ידיעתי, ביניכם לבי מי מודיעין העסק לא סגור.

שלום גולדברגר: תסגרו את זה איתם.

גלעד רוגל: אז אולי לא תייצג את מי מודיעין.

גלעד רוגל: זה לא היה רעיון כל כך טוב.

גלעד רוגל: צריך קודם כל את העובדות בשביל לייצג.

שלום גולדברגר: אני עדיין חושב שמי מודיעין ומודיעין עילית צריכים לשבת על הצינור – עם מתווך, בלי מתווך – ולסגור ביניהם את העניין הכספי כי זה לא סגור כרגע.

שלום גולדברגר: זהו פתח לבעיות בעתיד.

שלום גולדברגר: צריך לעשות שמאות צינור אז שיעשו.

גלעד רוגל: שתי הערות ברמה העובדתית.

גלעד רוגל: קודם כל, לגבי הדרישה או ההתניה של מט"ש איילון להקמת המודול הנוסף.

גלעד רוגל: הדרישה הזאת בין היתר התבססה על כל מיני תחזיות ונתונים על נתוני בנייה ואכלוס, וצפי של נתוני בנייה ואכלוס במודיעין עילית.

גלעד רוגל: במהלך פרשת היחסים עם מט"ש איילון אנחנו גילינו שהנתונים שבידם, והתחזיות שלהם היו בלתי מעודכנים לחלוטין, וגם השתנו דברים.

גלעד רוגל: למרבה הצער, כמות מאוד גדולה של יחידות דיור שהיו מתוכננות במודיעין עילית נגרעה בגלל שינויים בתוואי גדר ההפרדה בעקבות פסיקות בג"ץ, דבר שהשפיע מהותית.

גלעד רוגל: אנחנו גילינו שבעצם התחזיות של מט"ש איילון מתבססות על נתונים בלתי עדכניים.

גלעד רוגל: העברנו להם את הנתונים העדכניים.

גלעד רוגל: למרבה הצער, זה לא הופנם, ובעצם התקשורת היא לא ממש קיימת.

גלעד רוגל: זאת אומרת, אני יכול לשלוח להם מכתבים ולהעביר להם נתונים.

גלעד רוגל: אני מקבל בחזרה מכתבים מתנגחים.

גלעד רוגל: היחסים הם בלתי אפשריים בעצם, ואי אפשר להגיע כך לשום דבר.

גלעד רוגל: מה שאני חושב כן חושב שצריך לקרות כתוצאה מהדיון הזה – מט"ש איילון צריך לרדת מהדרישה להתנתקות.

גלעד רוגל: גם אמרו את זה כאן נציגי משרד הבריאות, והמשרד להגנת הסביבה.

גלעד רוגל: אין דרך חזרה, אי אפשר להתנתק.

גלעד רוגל: מט"ש איילון מתעקש וממשיך גם כיום לנהל הליכים משפטיים שמיועדים להביא אותנו להתנתקות.

גלעד רוגל: המחלוקות הטכניות הכספיות אפשר לברר אותן בנפרד.

גלעד רוגל: הם צריכים לרדת מדרישת ההתנתקות.

דוד אזולאי: כשאתם מדברים על התנתקות, לאן זה ילך אחר כך?

גלעד רוגל: הם אומרים: זה לא מעניין אותם.

גלעד רוגל: הם באים לבית משפט ואומרים: זה בעיה שלך.

גלעד רוגל: הוא אמר לי שזה בעיה שלי.

דוד אזולאי: אתה יודע - יש לנו כבר ניסיון עם התנתקות אחת שעד הבעיות לא נפתרו.

דוד אזולאי: נניח וכן תהיה התנתקות, מה יקרה אז?

דוד אזולאי: פה ההתחברות היתה חד צדדית.

יוסי מסר: מתי העיר שלכם נוסדה?

יוסי מסר: ממתי היישוב קיים?

יעקב גוטרמן: ב-96 היא הוכרזה כמועצה מקומית.

צביה אפרתי: 91.

יעקב גוטרמן: זה היה מטה בנימין – ישוב כמודיעין עילית.

יעקב גוטרמן: למטה בנימין יש פתרון ביוב.

יוסי מסר: מ-96 ועוד לפני כן, אז הם היו מועצה, אבל לפני כן גם גרו שם אנשים ברוך השם, ועד היום שהם גדלו, ועד שנת 2008 כשהתחברו בהתחברות פיראטית, היה פתרון של ביוב אצלם בעזרת מתקנים קומפקטים.

יוסי מסר: אני רוצה להגיד שבמשך כל הזמן אם היו בעיות בנושא הזה, היו בעיות מכיוון שהזניחו את המתקנים שלהם, ולא טיפלו בהם כהלכה.

יוסי מסר: רצו לחסוך כסף – בואו נשים את הדברים על השולחן.

יוסי מסר: לגבי הנושא הזה של התנתקו, לא התנתקו – העניין נמצא בדיון משפטי.

יוסי מסר: אני לא רוצה להיכנס לזה יותר מידיי.

גלעד רוגל: אתה יכול לבטל את התביעה, אתה הגשת.

יוסי מסר: רק שנייה בבקשה.

יוסי מסר: אני אומר דבר מאוד פשוט – מודיעין עילית לקחה מומחים, הגישה חוות דעת לבתי המשפט.

יוסי מסר: הצהירה הצהרות כאלו ואחרות לגבי יכולתה כן או לא להתנתק, וכמה זמן זה ייקח לה כדי להכשיר את המתקנים הקודמים.

יוסי מסר: היא עשתה את הבדיקות שלה, היא יודעת אפילו גם כמה זה עולה.

יוסי מסר: היא פנתה בעניין הזה לאלכס קושניר, היא ביקשה ממנו לעזור לה בתקציב, ואלכס קושניר אמר להם: בזה אני לא עוזר לכם, רבותי.

יוסי מסר: זה לא כל כך הרבה כסף, בזה אני לא עוזר לכם רבותי.

יוסי מסר: את זה אתם צריכים לממן בעצמכם.

יוסי מסר: לא אלמן ישראל, ולא יהיה אסון, ולא צריכים להיכנס לפחד רב.

יוסי מסר: ואם בכל זאת יהיה מצב לא נעים – כולם מסכימים שגם המצב היום הוא לא נעים, ולו רק בגלל הצינור שלא מסוגל להכיל את השפכים האלו שגורם להזרמות חוזרות ונשנות של ביוב גולמי.

יוסי מסר: זה דבר שילך ויחמיר.

יוסי מסר: לבנות צינור חדש - והם לא מסוגלים כרגע להגיע להסכם - ייקח שנה וחצי.

יוסי מסר: אז במשך שנה וחצי יזרום ביוב גולמי בטוח, גם אם מט"ש איילון ישרוד.

יוסי מסר: אם מט"ש לא ישרוד – "אללה יסתור".

יוסי מסר: מכיוון שברגע הזה שמט"ש איילון לא ישרוד זה ביוב של 300 אלף נפש לא מטוהר שזורם בנחל איילון לכיוון תל-אביב.

יוסי מסר: זה האסון הכי גדול שיכול לקרות.

יוסי מסר: אפשר לקחת סיכון, אני לא אומר שלא.

יוסי מסר: אבל, אני אומר: רגע, למה אני צריך להיות אחראי, ולקחת עליי את הספינה הזאת?

דוד אזולאי: מתי הדיון המשפטי שלכם, אדוני?

יוסי מסר: יש לנו דיון בבג"ץ עוד שישה ימים – ב-27.

יוסי מסר: מגוון הדעות של כולם, של משרדי הממשלה, כל הצדדים, מונח בפני בג"ץ, וכל הטענות.

יוסי מסר: יש לנו דיון נוסף בבית משפט שלום ברמלה בחודש ספטמבר, אם אני לא טועה.

יוסי מסר: כל הטענות האלה כאילו לעומק, עם כל הפרטים, תלויות ועומדות.

גלעד רוגל: מה זה תלויות ועומדות?

גלעד רוגל: הוא הגיש תביעה, שיבטל אותה.

אבי עדן: עו"ד מסר, שכחת עובדה הכי חשובה.

יוסי מסר: אני שכחתי הרבה עובדות חשובות, אבל תן לי לסיים.

יוסי מסר: אם מטרת הדיון פה מצד מודיעין עילית היא: תבטלו את כל התביעות המשפטיות שלכם, לכו הביתה, אנחנו נמשיך להיות מחוברים בתקווה שהכול יסתדר כבמטה פלא, ופתאום יהיה כסף זמין, ופתאום נהיה מוכנים לשלם וכו' - אז אלו דברים שלא יעשו.

יוסי מסר: אני רוצה להזכיר, ולתת ליושב ראש מידע.

יוסי מסר: כשהם התחברו, אני באתי ואמרתי להם, האיגוד בא ואמר להם: או,קיי, מטפלים לכם בביוב, תשלמו לפחות את דמי התפעול כמו שמשלמים כולם.

יוסי מסר: משכו אותי על הסיפור הזה שנה וחצי.

אבי עדן: קיבלת קדימה גם.

יוסי מסר: קיבלתי.

יוסי מסר: רק עם דיון בבית משפט הסכימו לשלם מה שמגיע, לא לפני שנתתי להם מתנה, והסכמתי לוותר להם בתנאים מסוימים על פסק דין שבית המשפט שחייב אותם בביזיון שלא מקיימים את ההחלטה שלו – 15,000 שקל ליום.

יוסי מסר: הסכמתי לוותר להם על זה בתנאים מסוימים.

יוסי מסר: רק אז הם שילמו לי.

יוסי מסר: אני רוצה לומר דבר נוסף, במשך למעלה משנה הם משתמשים לי במט"ש.

יוסי מסר: אני בשלב הזה אפילו לא ביקשתי מהם להשתתף בתשלום ההוני הכרוך בטיפול, רק בתשלום השוטף.

יוסי מסר: כל הרשויות שילמו עבור הקמת המט"ש.

יוסי מסר: זאת אומרת, החלק הזה של התשלום ההוני – ואלכס יתקן אותי אם אני טועה – זה בערך 40% מהטיפול הכולל, סדר גודל?

אלכסנדר קושניר: אני אתייחס בנפרד, ולא בפורום הזה.

יוסי מסר: יפה.

יוסי מסר: אמרתי להם: רבותי, אני מוכן לחכות.

יוסי מסר: למה אני מוכן לחכות?

יוסי מסר: כי בסוף אתם תתחברו ממילא.

יוסי מסר: נקים את המט"ש, תתחברו ונעשה התחשבנות.

יוסי מסר: אז יש לנו את כל הרצון הטוב.

יוסי מסר: אבל, מישהו כאן צריך לקחת את הסיכונים, ולא ייתכן שזה יהיה מט"ש איילון שהוא לא אשם בשום דבר, שהוא ייקח את הסיכונים.

אבי עדן: אני גזבר מודיעין עילית.

אבי עדן: אני מוכרח להעיר לדברי חברי עו"ד מסר שאנחנו באמת נקטנו בצעדים להתנתק בלית ברירה, וקיבלנו הודעה מהמינהל האזרחי שזה בניגוד לחוק, שהם אוסרים עלינו מבחינה סטטוטורית להתנתק.

יוסי מסר: אז לך נגדם לבית משפט,

אבי עדן: אין דרך כזאת.

אבי עדן: אין שום דרך להפעיל - - -

יוסי מסר: תגיש נגדם בג"ץ כמו שהגשת נגדנו.

אבי עדן: אדוני, אולי אני מדבר דברים לא נכונים.

אבי עדן: תן לי להתבטא.

אבי עדן: אין שום דרך חוקית לחזור למתקנים הקודמים.

אבי עדן: הדרך החוקית חסומה, ויש הרבה מאוד בעיות שאי אפשר - - -

דוד אזולאי: אדוני הגזבר, אני רוצה שתדע שעולה פה טענה צודקת.

דוד אזולאי: הוא אומר: אין בעיה, התחברתם.

דוד אזולאי: אבל, מישהו צריך לקחת אחריות.

דוד אזולאי: מחר העסק הזה לא יעמוד בעומס הנדרש, מי אחראי לכך?

דוד אזולאי: מישהו צריך לממן את זה.

דוד אזולאי: מט"ש איילון אומר, ובצדק: עזוב כרגע את כל ההליכים המשפטיים שמתקיימים.

דוד אזולאי: הוא אומר שמי שיבוא ויישא בהוצאה, על מנת שיישא אחר כך גם באחריות של התוצאה.

אבי עדן: אדוני היושב ראש, אנחנו שילמנו כל מה שהם רצו, תחת מחאה כמובן.

אבי עדן: אבל, שילמנו כל מה שהם רצו קדימה עד סוף נובמבר, כמו שהוא ציין ברוב הגינותו.

אבי עדן: לגבי התשלום ההוני, כמובן זה בא מה-20 מיליון שזה החלק שלנו בינתיים בהקמה.

אבי עדן: כלומר, היום למעשה אנחנו שילמנו על הטיהור כל מה שרצו מראש.

אבי עדן: הם רצו להבטיח את עצמם שהכול יהיה, לפחות עד היום שתוכנן להתנתק ואחרי זה זה נעצר על-ידי המינהל האזרחי.

אבי עדן: אני מוכרח להעלות עוד בעיה.

אבי עדן: כולם העלו את הבעיה של הצינור.

אבי עדן: למרות שמי מודיעין לא פה, אני אנסה לתאר את העובדות באופן אובייקטיבי בלי פרשנויות.

אבי עדן: היתה חוות דעת של הכלכלן זאב ברקאי ששווי מערכת ההולכת היא 20 מיליון שקל, ואנחנו צריכים לקנות 34% ממנה, והסכום הנכון היה 6 מיליון ו-880 אלף שקל.

אבי עדן: על פי דרישת ראש עיריית מודיעין, הועברו לו בשנת 2006 ארבעה וחצי מיליון שקל על החשבון, כאשר עוד 2.38 היה צריך להעביר בהמשך.

אבי עדן: ואז נלקחה חוות דעת הנדסית כשהתברר שלצינור שנמכר לנו בכלל אין לו יכולת קיבול כזאת לעשרים שנה – לחלקו של הצינור.

אבי עדן: לחלק מנקודה F עד למט"ש, ליתר דיוק, אין כושר הולכה כל כך גדול.

אבי עדן: ואכן, אנחנו כבר נתנו הוראה בלתי חוזרת למועצה אזורית חבל מודיעין שהיא תקים את הצינור החלופי.

אבי עדן: אנחנו סבורים - - -

דוד אזולאי: אבי, אל תיכנס לפרטים האלה מכיוון שזה לא המקום שיכול לטפל בזה.

צביה אפרתי: אין דרך חזרה.

צביה אפרתי: ככל שיתכתשו הצדדים – אני אומנם לא מהנדסת ביוב, אבל זה לא דבר מעשי לדעתי להעמיד עיר של 40 אלף נפש על מתקנים קטנים.

צביה אפרתי: ולכן, אני חושבת שמה שצריך לעשות הוא לנסות להתחיל לבנות את האמון.

צביה אפרתי: חייבים להקים את המודול הנוסף – זה ברור לכל בעלי המקצוע במערכת.

צביה אפרתי: יכול להיות שהדרך הנכונה מבחינה זו היא לבוא ולומר: אלכס והנהלת המט"ש, תגידו מה הקדם מימון המינימאלי שצריך, לפחות החלק היחסי ההוני.

צביה אפרתי: בואו תתחילו, ואנחנו - שני הצדדים - נתיישר.

צביה אפרתי: צריך ללכת קדימה.

צביה אפרתי: זאת אומרת, צריך לעשות איזשהו מאמץ ממלכתי גם של התאגיד, גם של אלכס, גם של הרשות המקומית.

צביה אפרתי: זה עולה יותר.

צביה אפרתי: אין מה לעשות - זה עולה לטהר את השפכים.

דוד אזולאי: תודה רבה.

מנחם שפירא: אני חבר הנהלת העיר, ואני גם מחזיק תיק איכות הסביבה בעיר מודיעין עילית.

מנחם שפירא: אני מדבר בשם התושבים.

מנחם שפירא: אני לא מדבר מבחינה חוקית, אלא מבחינת הסבל שנגרם לתושבים.

מנחם שפירא: אנחנו 50 אלף תושבים בעיר, ובעצם עד לפני כשנה סבלנו מהביוב ומעצם זה שהכול ירד לשפכים.

מנחם שפירא: זה היה סבל איום לתושבים.

מנחם שפירא: השפכים יצאו בחוצות, והכול חזר לתושבים עם מחלות, יתושים והכול.

מנחם שפירא: אנחנו תושבי מדינת ישראל.

מנחם שפירא: יש פה רכוש ששייך למדינת ישראל.

מנחם שפירא: אין אף אחד שיכול לבוא לעצור, ולהגיד שאנחנו לא נשתתף ונהיה חלק במט"ש שיכול כרגע להכיל אותנו.

מנחם שפירא: ההוכחה הכי גדולה היא שכבר שנה המט"ש הזה עובד, ולא קרה שום דבר

דוד אזולאי: לא, זה שלא שקרה - - -

מנחם שפירא: לא קרה, וגם לא אמור לקרות.

דוד אזולאי: אל תיקח בטחונות.

דוד אזולאי: אנחנו מקווים שזה לא יקרה.

מנחם שפירא: צריך לפתור את הבעיות.

מנחם שפירא: אבל, המדינה היא זו שאמרה לנו להתחבר, המדינה היא זו שנתנה לנו תשתיות.

מנחם שפירא: במדינה מבינים שמגיע לנו כתושבים להיות כמו כל עיר אחרת.

צביה אפרתי: זה לא רכוש של מדינת ישראל.

צביה אפרתי: זה רכוש של התושבים שקנו את זה.

צביה אפרתי: בכל עיר אחרת משלמים על זה.

צביה אפרתי: כל עיר משלמת, ודייריה משלמים על זה.

דוד אזולאי: אין כלל ויכוח שמגיע לכם כמו שמגיע לכל עיר במדינת ישראל.

דוד אזולאי: אבל, אני מציע לך שתבדוק גם מה קורה במקומות האחרים לגבי סדרי התשלומים וסדרי ההתחייבויות, וכל האיגודים.

דוד אזולאי: כל אחד משלם את החלק שלו.

דוד אזולאי: פה יש איזשהו ויכוח.

דוד אזולאי: אדוני חבר מועצת העיר, אני מתרשם שיש פה ויכוח.

דוד אזולאי: יש פה רצון של כל הצדדים, גם למט"ש איילון, גם למודיעין עילית – אלה מעוניינים לשלם, אלה מעוניינים לחבר, וגם להתחבר.

מנחם שפירא: אבי הגזבר אמר פה אנחנו שילמנו על זה, אנחנו ממשיכים לשלם.

מנחם שפירא: כל מה שנדרש מאיתנו לשלם - משלמים.

מנחם שפירא: אנחנו תושבי מדינת ישראל, ומגיע לנו את השירות המינימאלי שהביוב שלנו יזרום לתוך מט"ש, ושאנחנו לא נקבל את כל המחלות.

דוד אזולאי: אתה צודק, על זה אין ויכוח.

דוד אזולאי: שמעת פה נציגי משרדי ממשלה שאמרו דברים ברורים.

מנחם שפירא: נכון, אבל מט"ש איילון לא מבין את זה.

דוד אזולאי: אין מצב של חזרה לאחור.

שלום גולדברגר: אני מוכרח לתקן אותם כי זה חוזר על עצמו.

שלום גולדברגר: זה לא רכוש של המדינה.

שלום גולדברגר: ה- - -, המט"ש זה לא רכוש של המדינה, זה רכוש של התאגיד.

קריאות: - - -

דוד אזולאי: רבותי, מספיק עם הוויכוח הזה, תודה.

דוד אזולאי: מר קושניר, לדעתי, המפתח נמצא אצלך.

דוד אזולאי: אתה מרים גבה, אבל זאת ההתרשמות שלי.

דוד אזולאי: אני מציע לזמן את הצדדים.

דוד אזולאי: קודם כל, יש פה משבר אמון קשה בין הצדדים, ואני לא אכנס כרגע אם הוא צודק או לא צודק.

דוד אזולאי: אבל, יש פה משבר אמון, ואני מקווה ששני הצדדים מספיק נבונים לשקם את האמינות ביניהם, ולבנות מערכת יחסים על מנת לפתור את הבעיה שהיא לא פשוטה.

דוד אזולאי: אני מבקש ממך לזמן את הצדדים.

דוד אזולאי: רבותי, מי שתולה תקוות בבית המשפט ששם יהיו הפתרונות – אני רוצה להגיד לכם במלוא הענווה, אתם תגיעו לאותה תוצאה שאתם מגיעים אליה פה.

דוד אזולאי: בסופו של דבר, ידרשו מכם תחת שרביטו של בית המשפט, לשבת ולהגיע להבנות - זה מה שיקרה בסוף.

דוד אזולאי: תהיו חכמים, תעשו את זה לפני כן.

דוד אזולאי: אם תרצו בכל זאת להידיין בבית משפט, ולתת לזה תוקף משפטי, זאת זכותכם.

דוד אזולאי: אבל, אני מציע לכם להגיע למשהו מנוסח, מוכן, ולהבנות.

יעקב גוטרמן: ברשותך, יש לי הצעה.

דוד אזולאי: רגע.

דוד אזולאי: מר קושניר, אני מבקש ממך לנצח על המלאכה הזאת, כי אני מאמין שבידך המפתח לפתרון.

דוד אזולאי: בצדק אומר מט"ש איילון: מישהו צריך לממן, מישהו צריך לתכנן.

דוד אזולאי: הם לא יכולים לקחת את זה לבד.

דוד אזולאי: מצד שני, כולם פה אומרים, ללא יוצא מהכלל, שלא יעלה על הדעת להחזיר את המצב למה שהיה קודם – אין דבר כזה.

דוד אזולאי: זה ברור לנו, לכולם.

דוד אזולאי: אבל רבותי, שחס וחלילה לא נתעורר בוקר אחד כשהכול יוצא החוצה, ואז האסון יהיה הרבה הרבה יותר גדול, ואז מדינת ישראל תשלם פי כמה וכמה ממה שהיא צריכה לשלם היום.

יעקב גוטרמן: אני רוצה להציע פה הצעה.

אורי מקלב: אדוני היושב ראש, קודם כל אני רוצה להודות לך על זה שאתה מקיים את הדיון בנושא החשוב הזה.

דוד אזולאי: אנחנו צריכים לסיים את הדיון מפני שיש כבר מליאה, ואני רוצה לסיים את הדיון.

אורי מקלב: אנחנו מכירים את הוויכוחים שיש בין שני תושבים, או בין שתי ערים, ובין שכונות שונות.

אורי מקלב: מי שיודע מה זה מוניציפאלי יודע שהוויכוח מתחיל בבניין עצמו כאשר אדם שגר בקומה ראשונה אומר שהוא לא צריך מעלית, ושהוא לא צריך אור בחדר מדרגות, ושהוא לא צריך ניקיון, ושגם ההסקה מספיקה לו וכו', וכו'.

אורי מקלב: זה שגר בקומה העליונה אומר: אני צריך יותר שעות, זה לא מגיע אליי, אני צריך את הניקיון וכו'.

אורי מקלב: כשמגיעים לרחוב, אחד אומר: אני לא צריך את האוטובוסים ברחוב שלי בכלל.

אורי מקלב: מבחינתי, זה יכול להיות מדרחוב, ואפשר לסגור את זה.

אורי מקלב: הוא לא צריך את זה.

אורי מקלב: אחרי זה זה ממשיך הלאה וזה מגיע לבעיות ניקוז, ואז הוא אומר: האם אני צריך לשלם עכשיו אגרת ניקוז?

אורי מקלב: המים שפה הם מים שמגיעים בכלל ממקומות אחרים, למה אני צריך לשלם גם אם יש תחשיבים כאלו ואחרים, וגם אם יש התחשבנויות כאלה?

אורי מקלב: אנחנו צריכים לדעת שצריך להבדיל בין שני הוויכוחים: בין הנושא הכספי לנושא האחר.

אורי מקלב: יתרה מזה, אני זוכר שתאגיד המים של עיריית ירושלים שנקרא "הגיחון" קיבל קנסות בגלל זרימת ביוב שזרם בשטח השיפוט של עיריית ירושלים, אבל הוא לא היה קשור לירושלים.

אורי מקלב: הוא הגיע מגבעת זאב וממקומות אחרים.

אורי מקלב: האשימו עד כדי האשמה פלילית עיר אחרת.

אורי מקלב: כשיש בעיה של זרימת ביוב צריך לדעת שאי אפשר להסתכל על כל אחד לכשעצמו.

אורי מקלב: קודם כל, המחלות והפגיעה בסביבה היא לאו דווקא פגיעה בתושבים של העיר הזאת.

אורי מקלב: לפעמים, הפגיעה יכולה להיות בהחלט של מקומות אחרים שהם צריכים להיות בסך הכול מעוניינים לא פחות.

אורי מקלב: יש שותפות בין כולם, ולא כל אחד חי לעצמו.

אורי מקלב: הרי מה היה קורה אם זה היה הפוך?

אורי מקלב: היינו עדים לעניין, אבל בצורה ההפוכה.

אורי מקלב: צריך להבדיל בין החלק שהוא כספי, ואת זה צריך לבדוק.

אורי מקלב: אני לא חושב שיש ויכוח שצריך לשלם על השימוש.

אורי מקלב: צריך להיות שותפים בעניין.

אורי מקלב: רק צריך לקבוע שצריך לשלם, והשאלה היא מי צריך לקבוע את זה.

אורי מקלב: ואז יודעים שיש רצון טוב והסכמה שצריך לשלם.

אורי מקלב: אחרי זה את המה והאיך צריך לקבוע מישהו מוסכם שיודע איך לקבוע את זה.

אורי מקלב: אחרי זה בא נושא השימוש.

אורי מקלב: הרי אם זה לא יהיה, ולא ישתמשו, אז מה יקרה?

אורי מקלב: נניח ומחר ינתקו את זה, לאן זה זורם?

אורי מקלב: אנחנו חוששים מזה שאולי זה יקרוס.

אורי מקלב: אם אתה היום מנתק, אז זה כבר קרס.

אורי מקלב: אולי אנחנו כבר נמצאים במצב שיש היום מפגע גדול מאוד, מפגע לא קטן.

אורי מקלב: מחובתנו, לתת לזה להמשיך.

אורי מקלב: יחד עם זאת, לעשות את כל המאמצים ואת כל מה שצריך גם מבחינה כספית, וגם מבחינה מעשית, שכולם ישתמשו בזה.

דוד אזולאי: לכן, אני חושב שמר קושניר הוא הכתובת לזמן את כל הגורמים.

יעקב גוטרמן: אני רוצה להציע הצעה מעשית.

יעקב גוטרמן: עו"ד מסר שמייצג את מט"ש איילון אומר בעצם שהם מוכנים לקבל אותנו.

יוסי מסר: בעיקרון אנחנו תמיד מוכנים.

יעקב גוטרמן: בעיקרון הוא הצהיר פה שהוא מוכן לקבל אותנו.

יעקב גוטרמן: אני חוזר על מה שאמרת.

יוסי מסר: כפוף להכשרת המט"ש.

יעקב גוטרמן: אז אני מציע הצעה פשוטה – בואו נפריד.

יעקב גוטרמן: יש פה עניין של הגדלת מודול, טיפול שלישוני, וכל מיני דברים יומרניים שמט"ש איילון רוצה לעשות במט"ש שלו - אני לא מפריע לו.

יעקב גוטרמן: שיבוא לדיון עם אלכס קושניר אם הוא מביא לו כסף טיפול שלישוני, נותן לו מודול נוסף.

יעקב גוטרמן: זה באמת נושא שהמילת"ב בראשותו של אלכס יקבלו החלטה ודיונים עד אין קץ.

יעקב גוטרמן: אני ממליץ שזה יהיה כמה שיותר מהר בכדי שהוא יקבל את מה שהוא רוצה להפעיל במט"ש שלו.

יעקב גוטרמן: אבל, אם הוא אומר שהוא מסכים לקבל אותי, אז שנחתום הסכם מיידי על סמך העיקרון הזה שהוא מקבל אותנו, שהוא מוכן שאנחנו נתחבר, ושיבטל את התביעות המשפטיות.

יעקב גוטרמן: לגבי התעריף של עלות ההחזקה והשימוש ההוני שמדובר כאן, יקבע הרגולאטור.

צביה אפרתי: החמצת את ההגדלה של המט"ש.

צביה אפרתי: הרגולאטור - - - תשלמו.

יעקב גוטרמן: אני מסכים.

יעקב גוטרמן: הרגולאטור יחליט מה שאת אומרת.

יעקב גוטרמן: הרגולאטור יגיד שה- - - משלם, מה הבעיה?

דוד אזולאי: מר גוטרמן, נניח שהייתם לוקחים בורר - - -

יעקב גוטרמן: מוכנים את פרננ- - – מה שהציע אלכס.

יוסי מסר: אנחנו לא בשלב שבכלל יש צורך בכך.

דוד אזולאי: למה לא?

יוסי מסר: אני אסביר.

יוסי מסר: עוד לא השלמנו את תכנון החלופה שהתבקשנו להגיש למינהלת.

יוסי מסר: תכנון מקורי לפי צורה מסוימת הגשנו.

יוסי מסר: אין להם בעיות עם התכנון המקורי, הם רוצים חלופה.

יוסי מסר: תהיה חלופה עם ה- - -

יעקב גוטרמן: אני מוכן לשלם על זה.

יוסי מסר: על מה אני רב איתם?

יוסי מסר: אין לי מה לריב איתם מכיוון שבסוף תיבחר חלופה, ובשבילם כמה שזה יעלה - שישלמו.

יוסי מסר: זה לא אני מקים.

יוסי מסר: יש מכרז, יש קבלן חיצוני.

יוסי מסר: מה שיעלה – ישלמו.

יעקב גוטרמן: אבל, מה איכפת לקבוע שהרגולאטור יקבע את זה?

דוד אזולאי: מר קושניר, האם נראה לך שלפני הדיון בבית המשפט אפשר לגשר בין הצדדים, ולהגיע לאיזושהי נוסחה מקובלת על כולם?

אלכסנדר קושניר: אני מתקשה מכיוון שנותר שבוע ימים.

אלכסנדר קושניר: יותר מהבעיות הכספיות והטכניות, יש פה משקעים של האמון.

אלכסנדר קושניר: אני אשתדל כמובן לזמן ראשי ערים, וראשי - - -

דוד אזולאי: אני מאמין שאם תהיו בדרך לפתרונות, תוכלו גם לפנות לבית המשפט ולבקש דחייה.

דוד אזולאי: סביר להניח שתקבלו דחייה.

דוד אזולאי: בית המשפט ייתן לכם את הדחייה הזאת.

אלכסנדר קושניר: דחייה זה לא בסמכותי.

דוד אזולאי: אני רק אומר שסביר להניח.

דוד אזולאי: אני לא בית המשפט, אבל סביר להניח שאם תהיה בקשה כזאת היא תיענה בחיוב מפני שיש רצון לפתור את הבעיה.

אלכסנדר קושניר: יש לי הצעה.

אלכסנדר קושניר: ראשית, כמובן כפי שהתבקשתי על-ידי היושב ראש, אני אעשה את זה ובשמחה רבה.

אלכסנדר קושניר: מכיוון שאני בכל זאת מכיר את כל השחקנים והבעיות, אני חושב שהם אפילו לא צריכים אותי.

אלכסנדר קושניר: הרב גוטרמן ויו"ר האיגוד הם אנשים נבונים.

אלכסנדר קושניר: הם צריכים באמת את ההסכמה הבסיסית שחייבים להגיע לפתרון, ואם תהיה הסכמה בסיסית אני אוכל להכריע במשולש הזה.

אלכסנדר קושניר: ברור לכולנו שאני לא יכול לנתח לב וכליות וכל מיני משקעים.

אלכסנדר קושניר: אנחנו גם אפילו הלכנו מעבר לנדרש והמקובל, והצענו חלופות נוספות שיכול להיות שהביצוע יהיה הרבה יותר קצר, ואני לא רוצה להקדים את ההכרעה, לפחות אנחנו ערים לחריפות הבעיה.

אלכסנדר קושניר: מה שאני כן אבקש ממשתת

אלכסנדר קושניר: פי הדיון – חברים, קו הסניקה הוא קו קריטי - הקו המשותף של מודיעין עילית ומי מודיעין.

אלכסנדר קושניר: אחרי ששינינו כיוון וחיכינו יותר מחצי שנה, אני מבקש מאמץ.

אלכסנדר קושניר: אני מצידי העמדתי את התקציבים.

אלכסנדר קושניר: אנחנו מלווים את התכנון.

אלכסנדר קושניר: לא נעים לי כבר להזכיר את זה לראשי הערים המכובדים שהם אנשים ראויים, ושהם באמת יודעים.

אלכסנדר קושניר: פה האחריות היא במגרש שלכם, תרוצו עם קו הסניקה.

אלכסנדר קושניר: אנחנו נמצאים בנתיב די אופטימאלי מבחינת תכנון, בחירת מודול.

אלכסנדר קושניר: נדע לעשות את זה ברמה האחראית.

אלכסנדר קושניר: אבל, הפעילות, וה-good will צריך להיות גם מכיוון ראשי הערים מכיוון שאנחנו לא מחליפים שלטון מקומי, אנחנו עוזרים לשלטון מקומי.

אלכסנדר קושניר: אנחנו משתדלים מאוד.

יעקב גוטרמן: אבל, אם הוועדה לא תקבל החלטה שחייבים לחתום הסכם על סמך העקרונות שאתה עכשיו דיברת עליהם, שאתה תקבע והרגולאטור, לא יתקדם שום דבר.

יעקב גוטרמן: צריך לגרום שיחתמו איתנו הסכם על סמך הנתונים האלה, על סמך מה שעכשיו נאמר פה.

יעקב גוטרמן: אני מקבל את ההצעה של אלכס – כמו שהוא אמר, אבל שבמקביל לחתימת הסכם.

יעקב גוטרמן: מה שהוא אמר במקביל לחתימת הסכם מיידי, מיידי.

יעקב גוטרמן: אני מקבל את ההצעה של - - -

דוד אזולאי: רבותי, אני חייב להפסיק את הדיון, אני לא יכול להמשיך אותו.

דוד אזולאי: אני אומר את הדברים הבאים מתוך דאגה ממה שעלול לקרות חלילה במט"ש איילון - זה עלול להיות באמת אסון אקולוגי לכל הסביבה.

דוד אזולאי: העלויות יהיו רבות יותר, ויותר ממה שהן היום על מה שאתם מדברים.

דוד אזולאי: לכן, אני חוזר להצעה המקורית שמר קושניר ייקח את הנושא לידיים שלו בימים הקרובים שעוד נותרו עד לבית המשפט - ואם צריך אתם תפנו לבית המשפט ותבקשו דחייה – על מנת להגיע להסדר.

דוד אזולאי: לגבי הנושא של ההסכם – אני רק יכול לבקש.

דוד אזולאי: אני לא יכול להכריח אף אחד לחתום על הסכם.

דוד אזולאי: ההסכם הוא בין שני צדדים, והוא מתוך הבנה.

דוד אזולאי: הוועדה לא יכולה לכפות על אף אחד ללכת על שום הסכם.

אורי מקלב: אבל, תציע את מר קושניר.

דוד אזולאי: לכן, הכנסתי את מר קושניר שהוא בוודאי מכיר את הבעיות לפניי ולפנים.

דוד אזולאי: הוא מכיר את הנפשות הפועלות.

דוד אזולאי: איך הוא אמר?

דוד אזולאי: הוא מכיר את השחקנים.

דוד אזולאי: אני אומר: הנפשות הפועלות.

דוד אזולאי: הוא יכול לשבת איתם ולהגיע לפתרון.

דוד אזולאי: אם כולם ישבו וינסו לתת פתרון מתוך ראייה שחלילה וחס עלול לקרות אסון גדול, אני מאמין שכולם יתפכחו ויתנו פתרונות.

דוד אזולאי: תודה רבה.